A 444.hu szúrta ki, hogy milyen lelkesen foglalkozott azzal az április elsejei álhírrel a közmédia úgynevezett V4 Híradója, miszerint a minden tengertől és óceántól elég távol található Csehország kétszáz méteres repülőgép-anyahajót építtetett Kínával.

Amiben nemcsak az alaphír abszurditása lehetett feltűnő, hanem az is, hogy a meglepő hír pont április elsején jelent meg, a benne állítólag megszólaltatott védelmi miniszter is hangsúlyozza, hogy április elsejére készült el a projekt háttértanulmánya és tenderdokumentációja, majd konkrétan azzal a mondattal ért véget: "Figyelmeztetjük olvasóinkat, hogy április elseje van."

És a cikkben olyan hótt meredek állítások hangzanak el, hogy a kínaiak gyakorlatilag egy angol anyahajót másoltak le, csak nem hajlandók beismerni, bár azt azért elismerik, hogy inspirálták őket a brit mérnökök, és hogy azért nem IV. Károlyról nevezték el a hajót, mert az cikin hangzana, ha Erzsébet után Károly lenne a brit király is.

Igaz, én is gyűlölöm az április elsejei, viccnek nevezve lehozott nettó hazugságokat, de a cseh Lydové Novyni cikkének sikerült tényleg úgy fogalmaznia a 444.hu fordítása szerint, amiből még a leghülyébbek is felfogják, hogy viccről van szó, a náluk is hülyébbek számára meg ott van a cikk végi figyelmeztetés, ami gyakorlatilag egyenértékű egy baromi nagy ÁLHÍR-plecsnivel. De a leghülyébbeknél is hülyébbek mellett ott van még a köztévé híradójának szerkesztősége.

Ide kattintva látható a riport, amíg nem törli az MTVA.